**ОБРАЗЛОЖЕЊЕ**

**I.УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Споразумa између Владе Републике Србије и Владе Савезне Републике Немачке о сарадњи у области културе, образовања и науке садржан је у члану 99. став 1. тачка 4. Устава Републике Србије, који прописује да Народна скупштина Републике Србије потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Немачка страна је покренула иницијативу за потписивање новог Споразума између Владе Републике Србије и Владе Савезне Републике Немачке о сарадњи у области културе, образовања и науке са жељом да се створи нови основ за сарадњу у овим областима у складу са савременим трендовима, као и да се питања билатералне културне, просветне, научне сарадње, али и статус и делатност културних центара и других установа две стране дефинише једним свеобухватним Споразумом.

После периода усаглашавања закључен је овај споразум који ће заменити већи број билатералних споразума закључених између Социјалистичке Федеративне Републике Југославије и Савезне Републике Немачке.

**III. СТВАРАЊЕ ФИНАНСИЈСКИХ ОБАВЕЗА ИЗВРШАВАЊЕМ СПОРАЗУМА**

Финансијска средстава за извршавање Споразума између Владе Републике Србије и Владе Савезне Републике Немачке о сарадњи у области културе, образовања и науке у току 2023. године, за реализацију активности у надлежности Министарства културе, обезбеђена су у буџету Републике Србије за 2023. годину („Службени гласник PC”, број 138/22), на разделу 29 - Министарство културе, глава 29.0, програм 1205 - Међународна културна сарадња, пројекат 0006 - Билатерална сарадња и међународна културна размена, економска класификација 424 - специјализоване услуге, у износу од 1.000.000,00 динара.

Средства која ће бити потребна за примену овог споразума у 2024. и наредним годинама, биће обухваћена у финансијским плановима носилаца и учесника активности, а планирање и обезбеђење ће се вршити у складу са билансним могућностима буџета Републике Србије и лимитима који за сваког буџетског корисника утврђује Министарство финансија.

**IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА ИЗВРШАВАЊЕ СПОРАЗУМА**

Финансијска средства за потписивање периодичних програма који могу уследити на основу Споразума, биће обухваћена у финансијским плановима носилаца и учесника активности, а планирање и обезбеђење ће се вршити у складу са билансним могућностима буџета Републике Србије и лимитима одређеним од стране Министарства финансија.